**(návrh)**

**VYHLÁŠKA**

**Ministerstva školstva, vedy, výskumu a športu Slovenskej republiky**

**z ... 2023,**

**ktorou sa mení vyhláška Ministerstva školstva, vedy, výskumu a športu Slovenskej republiky č. 21/2022 Z. z. o pedagogickej dokumentácii a ďalšej dokumentácii v znení vyhlášky č. 68/2022 Z. z.**

Ministerstvo školstva, vedy, výskumu a športu Slovenskej republiky podľa § 11 ods. 4 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení zákona č. 415/2021 Z. z. ustanovuje:

Čl. I

Vyhláška Ministerstva školstva, vedy, výskumu a športu Slovenskej republiky č. 21/2022 Z. z. o pedagogickej dokumentácii a ďalšej dokumentácii v znení vyhlášky č. 68/2022 Z. z. sa mení takto:

1. § 3 vrátane nadpisu znie:

„§ 3

Pedagogická dokumentácia dieťaťa so špeciálnymi výchovno-vzdelávacími potrebami a žiaka so špeciálnymi výchovno-vzdelávacími potrebami

(1) Pedagogickú dokumentáciu dieťaťa so zdravotým znevýhodnením alebo s nadaním a žiaka so zdravotným znevýhodnením alebo s nadaním, ktorých výchova a vzdelávanie sa uskutočňuje v špeciálnej škole, špeciálnej triede, škole pre deti alebo žiakov s intelektovým nadaním, triede pre deti alebo žiakov s intelektovým nadaním alebo v školskej integrácii, tvorí návrh na vzdelávanie, ktorý obsahuje správu z diagnostického vyšetrenia a individuálny vzdelávací program, ak sa podľa neho vzdeláva.

(2) Pedagogickú dokumentáciu dieťaťa so špeciálnymi výchovno-vzdelávacími potrebami a žiaka so špeciálnymi výchovno-vzdelávacími potrebami, ktorých výchova a vzdelávanie sa uskutočňuje v materskej škole, základnej škole alebo v strednej škole v triede spoločne s ostatnými deťmi alebo žiakmi, tvorí správa z diagnostického vyšetrenia.“.

1. V § 5 ods. 4 písmená f) a g) znejú:

„f) návrh na vzdelávanie,

g) správa z diagnostického vyšetrenia, ak nie je súčasťou návrhu na vzdelávanie.“.

1. V § 6 ods. 2 písmená o) a p) znejú:

„o) návrh na vzdelávanie ako registratúrny záznam bez trvalej dokumentárnej hodnoty s lehotou 5 rokov po ukončení štúdia,

p) správa z diagnostického vyšetrenia, ak nie je súčasťou návrhu na vzdelávanie, ako registratúrny záznam bez trvalej dokumentárnej hodnoty s lehotou 5 rokov po ukončení štúdia,“.

1. V prílohe 3. časť vrátane nadpisu znie:

„3. časť – Pedagogická dokumentácia detí so špeciálnymi výchovno-vzdelávacími potrebami a žiakov so špeciálnymi výchovno-vzdelávacími potrebami

|  |  |  |
| --- | --- | --- |
|  | Názov pedagogickej dokumentácie | Rozsah vedenia dvojjazyčne |
| 1 | 1.1 návrh na vzdelávanie | JSL |
|  | 1.2 správa z diagnostického vyšetrenia, ak nie je súčasťou návrhu na vzdelávanie  | JSL |

“.

Čl. II

Táto vyhláška nadobúda účinnosť 1. septembra 2023.